khistorydata/jeongjo-sjw-relations huggingface dataset:
정조 14년 · 강
遣承旨詣昭寧園奉審摘奸
정조 14년 · 목
敎曰昨因狀本知卿穩旋又從左副言聞渡江後愼度向差何等慰喜卿須益存小愈之戒極意愼攝雖踰旬朔必以快瘳爲期而勅書與賜物則付之差員亦無不可竝須自量切勿趲程復路事下諭于李判府事成送有旨令所到處地方官傳諭
정조 14년 · 강
遞承旨徐邁修申耆以金熹李敬五尹㬦代之前望也
정조 14년 · 목
邁修憙有病故也因敬五肅拜單子敎以承旨座次有此不審左承旨同副承旨遞差前望單子入之待下批牌招察任以姜彝正李命勳批下彝正病遞命憅移拜兵曹參知仍命承旨前望入之以洪明浩朴聖泰批下明浩在外遞敎曰前承旨李敬五已經左承旨而以同副肅拜故俄有處分今聞事實果然處分傳敎勿施與前左承旨仍任仍卽牌招察任
정조 14년 · 강
罷前大司成閔鍾顯職
정조 14년 · 목
敎曰太學卽試士之所科題之謄置自是本館故事予於幼時見肅廟朝命泮儒無時應製考下諸券以優等四五人竝賜及第其後節製或賜初試書題俱有載錄之謄錄年前聞之本館近無題錄册云特令復舊錄置而久遠科題如難聚謄則自丙申爲始御題與試官之題分謄兩册之意有所定式則今日取見乙巳以後無端闕却此似小事名以特敎定式而擧行極爲慢忽當該大司成自政院査出施以罷職之典
정조 14년 · 강
飭諭西北兩道伯濟活遺棄兒
정조 14년 · 목
平安監司沈頤之狀啓以爲道內各邑遺棄兒依字恤典則申飭搜訪給糧敎曰雖非金石之法令王言當信況年前字恤典則之印頒京外實惠之遍及固難必而意則在於聿倣如保之經訓意謂京夕擧行無至怠忽年來登聞之數甚穻少間有提飭之敎至於昨年北道亦已責飭道伯而今見箕伯狀辭不待飭敎如是修擧該道臣事極爲嘉尙而勿以若而口塞責謂能對揚更加惕念以關以面嚴飭列邑俾有濟活之成效事令廟堂分付關西則擧行如彼其勤勵而北道則不有前下飭敎近所報聞多不過四五口少只一口或二口列邑之不盡心專由巡營之不致察且聞流民之抱携匍匐者渠幾領顑不起則往往棄置道傍誠有是也其切矜至悿殆甚於推納今因箕伯回諭復此申複北伯若念隨處息愆之義何待頻繁之飭敎乎可謂無處匪罪若是而何顏還朝更以此意亦令廟堂嚴飭諸道
정조 14년 · 강
飭箕伯救療癘患民人
정조 14년 · 목
平安監司沈頤之以三登等邑癘氣熾盛啓敎曰旣云熾盛則一邑之中方痛與札瘥之數決不止此如非守宰之不能一一盡報必是里掌之匿不告官令該道臣各別申飭與其顧恤於死者曷若不至饑而瘠瘠而捐賙救得宜俾免薫梁而熾蔓乎大抵荒歲必有癘氣若不先期糊口及時救療則月前領還之類無異投諸炎火之中所謂不忍人之擧適足爲忍人之政興言及此寢豈便而食豈甘乎方痛口數申飭以實報聞周活蘇痊之方一依年前南邑頒示之別諭期有一分廣濟之效則庶副委寄之責莫或一毫放心申加董飭事令廟堂郞爲行會
정조 14년 · 강
咸鏡監司李秉模北評事金方行以北關三邑二月中巡分賑形止馳啓
정조 14년 · 목
該監司狀啓以爲穩源興三邑分賑飢口之比初巡加付爲二十九口飢口穀數開錄于後○穩城府飢口二百十八折米五石九斗三升慶源府飢口二百四十二折米五石六斗○巡間救急折米二石三斗六升鹽三斗三升零慶興府飢口九百九十六折米二十五石十二斗七升已上飢口一千四百五十六折米三十六石十三斗巡間救急折米二石三斗六升鹽三斗三升零○北評事狀啓以爲穩源興三邑民勢則種分已畢春耕方張茂山嶺以北自去月後不免一直暵乾故原野早下之田縱得播種山峽高燥之地尙艱耕犂本月十五日夜雨雪交集土膏瀜釋耕種及時自去秋無恒產之類或避糴而逃竄或就食而流轉還賑旣始稍稍還集飢口穀數見監司狀本
정조 14년 · 목
因禁軍鄭元大鐵箭入格單子敎曰三矢近二百步可謂穻見況遠射申飭之時宜有別般勸奬之擧聞是關西抄上禁軍本道邊上萬戶權管中如有瓜近人作窠待政調用口女無瓜近則待窠卽爲擬入
정조 14년 · 목
狀啓連幅不爲着銜因政院啓有是命
정조 14년 · 강
御熙政堂行抄啓文臣四月朔親試及課講親試試官鄭民始徐浩修徐鼎修尹行任講試官徐浩修金載瓉
정조 14년 · 목
試官率抄啓文臣入庭行禮訖以擬漢約法三章爲誥題懸題訖以次呼名進講舊選講周易新選講孟子初次副司正沈能廸前檢閱金履喬俱通再次副司正尹寅基沈能廸俱略親試收券訖行科次副司果宋祥濂次上居首
정조 14년 · 강
以洪聖淵爲承旨前望也
정조 14년 · 강
召見京畿監司金思穆水原府使趙心泰于重熙堂
정조 14년 · 목
思穆啓言水原府軍保米蕩減條六百四十二石零代租一千六百六石零以本府及安城龍仁陽城等邑所在常賑租區劃給代矣此是將士軍卒逐朔支放之資則米代受租在所當念且就他邑受來千餘包穀物之際徒歸糜費將有無實之歎米六百石零先就本府留庫及總廳屯餉中支放而區劃租則自各其邑待秋作米趁明春還分時以本府附近民移轉受來則方便之道恐不外此矣從之
정조 14년 · 목
正言洪秉臣新啓言路開閉國之廢興所係可不懼哉殿下臨御以來無一人以言獲罪者仰認聖上導言來諫之德意而乃者前承旨權裕採掇公議出位論列此是擧國共公之論非有私讎於善道家則殿下用之可也置之可也奈之何摧折之摧折之不足至於竄逐之境是豈所望於聖明者哉請亟收權裕竄配之典定州前牧使吳大益本以麤悖貪鄙之性莅任以後無一善政專事割剝憑藉氣熖依勢營門稱以鄕案募民富民四百餘人許錄鄕案脅捧禮錢人各五六百未知其數之至何而鞭扑狼藉若徵公債闔境嗷嗷不勝騷擾原鄕之恥與作伍者呼訴營門則營門亦不無干涉欲掩其跡托以鄕戰刑推定配如此貪濁嗜利之流不可以旣遞而置之請吳大益施以贓汚之律民間所捧錢貨一一推給都城外十里內不得入葬法意甚嚴而挽近以來人心不古禁綱漸弛城門咫尺之地符同守門軍卒到處入葬以臣目擊言之惠化門外安巖洞以北松木菀密處擧皆入葬山腰童濯職由於此若此不已數年之內必無閑土請嚴飭各該營門俾無如前濫葬之弊批以權裕事日前處分傳敎中備說處分之本意如是伸救徒有阿好之嫌殊甚未安吳大益事此等事遠外風傳有難盡信而誠有是也其罪何居況鄕案一事年前自有朝禁則邑倅設有所言巡營必無從施以此以彼行査可以知之令廟堂付之道伯詳査狀聞後稟處末端事依啓秉臣啓言臣之數語粗效一日之責及奉聖批誨責備至伏不勝震悚之至噫以言被罪非聖世之美事有懷必陳卽臣子之常職故臣新入基地妄有論列而臣與權裕素無雅分豈有阿好之可論哉此莫非臣平日言議不能見孚於君父之致尙何顏而仍冒臺次乎請命遞斥批以依啓
정조 14년 · 강
配前淮陽府使姜▣于海南縣
정조 14년 · 목
禁府啓言時囚姜▣捧直招後以其槪略論理草記事有命矣發問目嚴問則所供以爲黃腸木封進之時果有封餘退板及端木故不覺取用之爲死罪果爲作板不報營門潛置山中以爲日後運用之地云矣其暗地潛埋日後運用之狀箇箇白服而至於偸斫一款諉之封餘及端木屢次盤覈終不直招萬萬痛駭而旣有別下處分之敎請上裁敎曰渠之無形無狀昨日判下已有條列而觀此草記所供猶且不分明黃腸木之許多株斫取擇執之際所餘板數不止四十餘立則此而犯手雖一立自有偸取公物之罪何關於多少乎旣與無時偸斫有異則株數似不必較量大抵所犯與所爲律無所據罪未前聞本罪之外貽羞搢紳莫此爲甚時囚罪人姜▣爲先邊遠勿限年定配仍施禁錮之典○禁府以姜▣海南縣勿限年定配仍施禁錮啓
정조 14년 · 강
命專經文臣日次儒生殿講以今十六日設行
정조 14년 · 강
開城留守具庠疏辭居留之任賜例批
정조 14년 · 목
疏略曰臣之向來事今不欲追提於時移之後伊日光景有靦周行在臣之道唯有自靖爲自處之義而已雖閑司漫職固難飄纓結綬而況舊都居留責任何如哉關阨之要衝商賈之都會凡他保釐之政有非臣湔劣所可承當者伏乞聖明亟許鐫免
정조 14년 · 강
召見閣臣鄭民始于重熙堂
정조 14년 · 목
民始以壯勇營提調啓言軍餉米所儲庫舍姑未及鋪板米包多致腐傷極爲可悶不可不趁卽鋪板若以新材取用則非但物力之浩多材木尤難得用今年嶺湖漕船限滿者請限五六隻移劃以爲入用之地從之又啓言餉色軍需中木錢多數不足無以繼用不可無變通而關西嶺南穀多邑耗條每年作錢自戶曹取用者數近十萬兩云此非戶曹從前應入之物則若干除出無關於經費限一萬兩每年移劃於本營軍需不足之數而戶曹則稅木每多餘裕本營則木尤不足以此錢從便換用亦好矣從之
정조 14년 · 강
行晝講于熙政堂召見大臣備堂臺臣及輪對官
정조 14년 · 목
講大學應敎柳文養修撰李錫夏同經筵李秉鼎以次陳文義訖文養曰近年以來亂逆層生而豈有如丙午五九月之悲冤憤痛之事乎今此曹囚若能嚴覈則眞贓可破窩窟可得而放釋之命忽下於半夜之間是豈所望於我殿下者哉至若兪彥鎬及柱翼負犯何如關係何如而或命放還或命蕩滌刑政之乖當姑無論王章之虧損當如何哉惟願聖上亟幷還收以洩輿憤以幸宗社錫夏曰臣於向筵已有所陳而僚員所奏實出公議乞賜允兪之音焉秉鼎曰曹囚放釋之擧固知出於不欲窮覈打破窩藏之盛德而但宗社之付托至重春秋之義理甚嚴我殿下明聖何不念及於此乃有此屈法伸恩之擧耶且況我慈聖諺敎何等嚴明惻怛以殿下出天之孝不思所以仰慰之道乎見今世道駸駸然置義理於弁髦識者之憂固已久矣神人之憤當復如何伏乞殿下亟從群下之請俾安宗社焉予曰卿何若是煩聒乎秉鼎又復力請予曰經筵之官只當陳文義討逆豈所掌乎秉鼎曰聖經賢傳無非明義理嚴懲討之言也義理不明懲討不嚴安用經傳爲哉文養等齊奏曰夫討逆夫夫皆可爲之經筵官之討逆恐無不可矣予曰何若是多言乎仍命遞秉鼎職○諸臣以次對登筵右議政金鍾秀曰今日講筵臨退之際臣始登對故同知事奏語淺深雖未及詳聞而遞差之命遽下臣不勝憂歎之至君讎國賊至今共戴一天實是一國臣民腐心痛骨處壓於天威倂與儒疏而中輟臣之每筵提奏亦緣誠意無素輒不免命止卽止雖謂之擧一世置之相忘之域可也而宰臣之特地陳達縷縷不知止者斷斷血忱有足可尙而反承譴遞之命臣於昨冬以秋曹罪囚事陳達時秋判繼有所達至承遞差之命故臣敢以同罪仰請而獲蒙反汗今日之事臣雖不敢以同罪爲言而同經筵李秉鼎遞差之命特許還寢似有光於聖德矣從之鍾秀曰臣以復讎雪冤事前後敷陳凡幾遭矣如臣無似雖不足備數於大臣如故相趙璥則以未復君讎沒身不仕前領相金熤則以未討國賊終至許解以此揆之臣不勝忸怩悲冤矣臣待罪判金吾本事顚末幾皆知之腐心痛骨之中意謂讎賊斯得悲憤可洩而上下相持一不允從至於今番曹囚之放釋益不勝痛迫矣今則蹊逕將杜眽絡幾絕益切抑塞寧欲無言亟問曹囚査得根柢斷不可已矣予曰卿何如是煩奏乎卽陳廟謨又曰臺臣詣臺則無論晝講次對從其先入侍隨入卽例也而大司諫朴天行俄於講席不爲入侍今始登筵大是違例矣仍命詣臺臺臣推考鍾秀曰臣於藥院提擧譴罷之命有不敢晏然者當初不能檢飭之罪臣與提調少無差殊亟蒙同罪以存法紀是所望也予曰提調處分事當分揀矣仍敎曰前提調吳載純副提調具㢞幷敍用醫官分揀以便都提調之心予曰見北兵營狀本張鉉宅李允熙等射技已成就云故已有使之上送之敎在渠實幸而判尹可謂他山之石矣判尹李文源曰臣之一身無論實兼之職所帶將至十餘銜不勝悚懍特蒙體諒以卒終始之恩卽臣區區之望也予曰月前賓筵亦多曲諒之敎而又復如是陳懇如經筵成均之任當曲念許解至於金吾之職當此位著乏人之際若非卿焉則難其人矣仍敎曰有司堂上李文源實兼諸任中經筵京兆同成均之任許遞予曰勸武軍官已令肄習而水原武士亦有上京留滯者云然否訓鍊大將徐有大曰或有等待者而臣率諸武士習射頗有長進之效矣予曰武士輩如果等待則明日當試射規矩及處所前例兵判詳考以達可也大司諫朴天行進奏院前啓至驥顯事予曰此下三件事幷爲聯奏當一體賜批矣天行曰臺啓體重當退議諸臺後謹依下敎矣予曰旣非停啓有何持難又無行公臺諫則何以相議乎天行遂陳驥顯翼魯龜顯事幷不允天行繼陳尹尙東事予曰此啓之尙今連啓事涉如何近來凡事必待自上處分始欲爲之是豈成說乎今則已發勢難停啓此後必須停之天行欲以權裕罪名澴收事仰奏予曰此事豈可連啓乎向日批旨旣無原啓之擧論只責臺臣之未妥則此非究竟之事原啓當在不停不連之中今乃連奏可乎揆以臺體其矢大矣仍敎曰大司諫朴天行推考天行避嫌敎曰公格所在勢難仍冒依啓仍敎曰諡號署經臺諫無行公之人在外及未肅拜未署經人員幷許遞今日政以在京無故人差出待下批牌招擧行○鍾秀啓言水原府使以還分太不足牒報本司請軍餉留庫太一千五百石加分矣播種不遠有難待僚相之登對請依狀請施行從之又啓言臣昨冬待罪見職時備局覆奏中有做錯不勝惶悚而本事不容不及時釐正矣其時判尹承命詢瘼于江上後以運負契人稅穀卸入時雇價與募民均分事仰達自備局覆奏而民瘼條件甚多其中亦有着意釐改處故雇價均分一款只認均分之爲公決而未及究覈裏面曲折泛以均分之意覆奏蒙允矣其後詳考惠廳文跡則稅穀卸入本是募民之役自惠廳設立後至今世傳而中間運負契人以納稅分役事與募民成文相約文券昭然見在大抵卸入之雇價募民與運契從前未嘗不平均分持而特以運契納稅於募民之故運契雇價折半數內計除募民處所給之稅則彼此所食有每石數升之差而已到今客反爲主誣罔呼訴民習可駭而備局覆奏時有此誤決請勿施只令如前擧行從之又啓言今番皇壇望拜時以江都節死人閔㙚一門死節特命加贈賜諡從前此等殉節人敎旨中特許勿書虜號多有近例贈判書閔㙚贈職與贈諡敎旨中特許從近例施行恐好矣從之又啓言近來賓對稀闊備堂懸病者多武將事面尤爲自別而御營大將李柱國連數次懸病殊涉未安請從重推考從之○兵曹判書李▣啓言己酉條諸道都試啓本已爲覆啓論賞獨沁都壯義旅別抄狀本尙未啓下臣曹故設都試與否問於江華則昨年十月都試居首人果爲修啓云相考政院狀啓置簿則昨冬啓下而出給則未耳居首人論賞不可置之請分付守臣更爲修啓後稟處從之○訓鍊大將徐有大啓言臣於射會節目有區區所懷敢此仰達矣貫革二十矢與小布四十矢同賞貫革之於小布雖有難易之別矢數之減半同賞終歸濫賞之科臣意則貫革以二十五矢爲準小布之四十五矢貫革之三十矢亦相準而同賞且小布之未滿八矢貫革之未滿四矢初次則罰番一三日連二次則罰射五十巡罰射比罰番反輕以罰番二三日改定節目恐宜矣從之
정조 14년 · 목
敎曰勸武試射預爲出令欲待成就後設行近始聞之外方武士之因此滯京者多有之水原如此他道可知明日當設行以此分付
정조 14년 · 강
御熙政堂更設抄啓文臣親試及課講召見兵曹判書李▣親試試官提學鄭民始檢校直提學徐浩修原任直閣尹行任課講試官檢校直提學徐浩修直提學金載瓉
정조 14년 · 목
以昨日抄啓文臣製無優等講多居不命幷勿施今日更爲設行○試官率抄啓文臣入庭行禮訖以次先開講敎金祖淳曰汝永日持被於內閣無非讀書之暇而專事浪遊一不開卷每講居不屢勤飭敎而猶不知戢未知所爲者何事所營者何事且汝愁沮鬱悒之色發於面貌有不欲正視有何不得於心而達於外者如是耶以汝地處久叨邇列不念絲毫之報甘歸辜負之科者寧不痛駭乎汝輩所以雄唱雌和如鬼如蜮之狀朝家豈不得洞悉無餘乎又敎副司正沈能廸曰汝以乃叔之侄不念乃叔甘附祖淳駸駸同歸打成一圈以汝昏蒙乃敢如是作用不自覺其自犯死罪者豈不萬萬駭痛乎且況昨日試券牛毛鶉首等句語卽祖淳之文汝何敢偸用乎人孰無娚妹而至於御考之文亦復偸襲雷同者寧有如許放恣之習乎今日又若居不當別有處分斯速進講能廸進講孟子居不敎曰沈能廸出付當直都事使之嚴囚而封銷門戶孟子一帙突誦後草記祖淳進講周易未能誦予曰講誦居不在汝猶屬餘事今汝自抵死地予亦無奈何矣今若以汝罪罪之則汝豈可生而至若嶺海投竄罷拿譴削屬之不屑之科姑不處分爾之姓名使之付標於內閣及翰苑先生案從此爾將不得復入修門昵近香案此後之其生其死非朝家之所知爾其退出惟意爲之副司正沈象奎進伏予曰汝則不念爾旣亡之父不守本分敢生雜心追隨作用之跡漸益無憚汝豈敢若是放肆乎象奎誦至數行不能連奏課講訖副司正金義淳略居首象奎及副司正安廷善尹寅基李東冕副司果李基慶前檢閱金履喬竝居不敎曰古則有晝耕夜讀之人文官亦多權管外補者居不諸文臣竝差假守門將限孟子一帙突誦間其各分守各門而如有雜人攔入之弊則當嚴處分矣仍命象奎察通化門廷善察金虎門寅基察景秋門東冕察弘化門基慶履喬察敦化門時副司果張錫胤未及入來以提學鄭民始筵奏命拿處尋復差假守門將察耀金門又敎以親試書題當書下各於闕內公廨製進○兵曹判書李▣啓言親臨勸武軍官試射時處所及規矩考例以奏事命下矣取考各年謄錄則先朝己丑親臨隆武堂試取柳片各一巡辛卯年親臨慕華館試取鐵箭三矢一百二十步騎蒭一次矣敎以處所及規矩皆依辛卯年例爲之又啓言何營軍兵隨駕何營軍兵留陣禁軍及馬步軍以幾番幾哨磨鍊乎敎以訓局馬軍二哨步軍十哨爲先後廂留營留陣置之禁軍三番隨駕
정조 14년 · 강
有政吏曹參判趙鼎鎭兵曹判書李▣進
정조 14년 · 목
以嚴思晚爲大司憲尹行元爲大司諫宋銓爲執義申禹相爲司諫高應觀爲掌令權儐張至冕爲持平尹序東爲獻納南涑李日運爲正言金文淳爲判尹宋載經爲知經筵洪良浩爲同成均趙瑍爲分內局提調宋載經爲知事徐有秉爲訓鍊副正新通也梁垸具縉李光益爲宣傳官贈吏判李延慶諡貞孝贈禮判金澍諡文靖贈領議政李塈諡莊貞贈左贊成鄭期遠諡忠毅卒祥原君世寧諡忠烈卒知事宋岦諡壯靖贈兵判李益馝諡襄武卒錦城尉朴明源諡忠僖卒右議政韓興一諡僖溫卒大司憲權相一諡僖靖
정조 14년 · 강
備局以北靑府使柳知養疏辭回啓
정조 14년 · 목
備局啓言北靑府使柳知養上疏批旨第六條代捧之弊第七條別立交濟山倉令廟堂稟處事命下矣取見疏本則其一本府還穀中唐米代捧與田米自有差等事也唐米田米旣有差等則以唐米代田米不無價直之相殊況變爲皮唐之後官家差下之法無異於田米歉歲代捧倍徵以太粟以此以彼害歸小民及今釐正亦云晚矣該倅疏中折米量減之請固出於矯捄之意而第自壬戌以後本府唐米之變爲皮唐者爲幾許石列邑之如北靑者爲幾許邑而尙今襲謬不能通變者抑未知緣何故而致此以此一邑之弊難料諸邑之如何先令道臣邑邑詳探量其皮唐之多少論其減折之便否條列狀聞後更爲稟處實合事宜其一交濟一倉別立於近峽中半之地事也臨海設倉名以交濟法意有在而但其還穀旣不可偏分於海戶則勢將均排於峽民春秋糶糴之時峽民往來之弊固所難免而非但北靑一邑爲然南關各邑亦有此弊別立一倉之論厥惟久矣而尙未見施者蓋以交濟之意在於海倉不在於山倉故也然設倉近峽分半儲穀及至糶糴之時永除遠輸之勞移粟之際可無難運之慮者果如疏中所論則依此矯捄實爲便民之政而事係創始不可遽議爲先關問於道伯毋論北靑他外諸邑設倉便否詳探物情論理狀聞後稟處允之
정조 14년 · 강
命淸州等四邑還年以租換捧
정조 14년 · 목
備局啓言忠淸監司鄭存中狀啓有草記稟處之命矣取見狀本則以爲道內穀物名色不均年麥數多未免勤分米租數少每患難繼淸州木川淸安懷德等四邑還年四千四百石區別懸錄於會案待秋成以租換捧事請令廟堂稟旨分付矣本道穀簿米租不敷每有難繼之患年麥夥多未免勒分之擧則以其有裕換彼不足不啻爲平均多寡之政淸州等四邑還年依狀請以租換捧之意請分付允之
정조 14년 · 강
以李錫夏爲正言前望也
정조 14년 · 강
勘放時囚兪漢雋
정조 14년 · 목
禁府啓言淸州前牧使兪漢雋本府議啓以爲保米濫捧飭禁諄複而無意矯革因仍龍謬事極痛駭以此照律杖一百收贖告身盡行追奪私罪施行允之敎以功減一等
정조 14년 · 강
命禁府都事申湜拿處
정조 14년 · 목
湜以馳到雲山郡罪人鄭昌聖遠竄後復路馳啓而不書長銜敎曰狀啓有此做錯該房承旨子侄不爲論勘乎當該都事拿處
정조 14년 · 강
掌樂院請令該曹定衛軍守太學樂器庫從之
정조 14년 · 목
該院啓言成均館樂器庫之頻數毀傷專由於無人守直任其毀畵之致今當本館公廨一竝修改之時不可不變通依本館典設司遮帳庫例請定送衛軍一名使之守直之意令該曹稟處允之
정조 14년 · 목
以擬周公賀卜澗水東瀍水西惟洛食又卜瀍水東惟洛食爲表題副司果尹永僖三中居首
정조 14년 · 강
詣慕華館行勸武試射考官金鍾秀徐有大柳孝源參考官洪文泳吳毅常金爔徐有秉
정조 14년 · 목
具戎服乘馬出協陽門敦化門由敦義門至慕華館陞座兵判各營將臣京畿監司開城留守以次參現命開城留守具庠記過以參現時不持手旗故也試官以下入庭行禮訖命開場召見判府事徐命善左議政蔡濟恭命禁喧郞廳記過以試場雜亂故也試射訖命兵判各營將臣及畿伯試射守禦使鄭昌順不佩筒箇命記過命各營軍兵招致臺下旗鼓號令以次成方陣壯勇衛善騎隊陣于宴饗臺之右駕前別抄陣于宴饗臺之前駕後禁軍陣于迎恩門之左已而令駕前駕後屬壯勇營合成方陣於宴饗臺之西北禁軍陣于宴饗臺之東馬兵陣于迎恩門之北別隊馬兵陣于禁軍馬兵陣之間又令壯勇衛善騎隊一字擺列一次齊放後屯于月巖峯上命兵判領禁軍訓將領馬兵以聽臺上號令以暗令發馬兵三十名先犯禁軍陣不得入又令訓將率馬兵三十名繼之未及交鋒別隊馬兵邀路遮截訓將被圍僅免禁軍戒嚴益固兩陣相接只賈勇耀武而止少頃又暗令別隊陣向臺前左右馳驟壯勇營已赴援而禁軍馬兵未及來赴命兵判訓將記過仍命善騎隊及馬兵試馬上才訖命各營解出於作門外還宮時馬軍爲先廂步軍爲後廂仍宣饌於大臣閣臣承史侍衛諸臣乘馬入敦義門由敦化門入協陽門還內
정조 14년 · 강
以李周顯爲司諫李太亨爲獻納前望也
정조 14년 · 강
命訓鍊大將徐有大以下施賞有差
정조 14년 · 목
敎曰以元戎年且六十而柳騎皆得中馳突亦可意訓鍊大將徐有大虎皮一令賜給一巡得中禁軍別將任嵂內下弓一張賜給皆令明日親受事分付遠射武士等居首一人加資一入直赴殿試之次一入直赴會試又敎曰勸武軍官試射時鐵箭三矢俱百二十步以上騎蒭二中合兩技入格訓局勸武鄭煥昇等三入直赴殿試其外一人雖未兩技入格而鐵箭矢數最多御營勸武林必榮直赴會試騎蒭單技三中禁營勸武李象鉉亦爲直赴會試御營勸武丁若晦張東玉洪淳爲之次弓矢一部賜給其餘三營入格勸武依判下令本營施賞○別單訓鍊大將徐有大柳葉箭邊一中騎蒭一中虎皮一令禁軍別將任嵂柳葉箭邊一中弓一張○訓鍊都監勸武軍官閑良鄭煥昇錢箭一矢一百三十一步二矢一百二十八步三矢一百三十五步騎蒭二中李▣鉉鐵箭一矢一百二十六步二矢一百三十一步三矢一百二十八步騎蒭二中宋文德鐵箭一矢一百二十五步二矢一百二十二步三矢一百二十二步騎蒭二中直赴殿試閑良李秉文鐵箭一矢一百三十二步二矢一百三十八步三矢一百三十步閑良柳豊逵鐵箭一矢一百三十六步二矢一百二十七步三矢一百三十一步閑良李行順鐵箭一矢一百二十一步二矢一百二十八步三矢一百三十步閑良崔命說鐵箭一矢一百三十步二矢一百三十步三矢一百二十步閑良具載肅鐵箭一矢一百三十一步二矢一百二十三步三矢一百二十一步閑良姜敬煥鐵箭一矢一百二十一步二矢一百二十二步三矢一百二十八步閑良李儒甲李惇五騎蒭二中以上令該營施賞禁衛營勸武軍官閑良申在恒鐵箭一矢一百三十步二矢一百二十二步三矢一百二十八步閑良柳得源鐵箭一矢一百二十七步二矢一百二十六步三矢一百二十五步閑良尹載績鐵箭一矢一百六十六步二矢一百二十步三矢一百二十三步以上令該營施賞閑良李象鉉騎蒭三中直赴會試閑良李惟新李漢極朴長善騎蒭二中以上令該營施賞御營廳勸武軍官閑良林必榮鐵箭一矢一百四十五步二矢一百四十一步三矢一百三十二步直赴會試丁若晦鐵箭一矢一百三十九步二矢一百四十步三矢一百三十九步張東玉鐵箭一矢一百四十步二矢一百三十八步三矢一百三十七步閑良洪淳鐵箭一矢一百三十六步二矢一百二十八步三矢一百四十步以上各弓箭一部閑良張邦翼鐵箭一矢一百三十二步二矢一百三十四步三矢一百三十三步閑良洪聖一鐵箭一矢一百二十九步二矢一百三十步三矢一百二十三步閑良李煥鐵箭一矢一百二十七步二矢一百二十五步三矢一百二十七步閑良金喆勳鐵箭一矢一百二十五步二矢一百二十五步三矢一百二十三步閑良李苾鐵箭一矢一百二十四步二矢一百二十六步三矢一百二十二步閑良李齊年鐵箭一矢一百二十四步二矢一百二十四步三矢一百二十四步閑良李克孝鐵箭一矢一百二十三步二矢一百二十四步三矢一百二十一步以上令該營施實閑良金和洪重鉉李徵五申應祿騎蒭二中以上令該營施實○西別付料軍官出身金重栗鐵箭一矢一百五十八步二矢一百五十九步三矢一百五十三步加資二番兼司僕閑良韓大順鐵箭一矢一百五十步二矢一百五十五步三矢一百五十一步直赴殿試壯勇衛閑良趙元範鐵箭一矢一百五十步二矢一百五十步三矢一百五十一步直赴會試
정조 14년 · 강
命平康縣監趙鎭完畿邑相換
정조 14년 · 목
原春監司尹師國狀啓以爲平康縣監趙鎭完以父病危急所佩兵符輸送伊川府直往楊州地此時守令不可曠官請令該曹催促下送敎曰情理旣如此曠官可悶畿邑相換
정조 14년 · 강
考下抄啓文臣親試限後人更試試券
정조 14년 · 목
昨日親試副司果柳畊副司正金羲淳沈能廸守門將尹寅基沈象奎李東冕限後以擬陶唐楊州島夷等謝橘柚錫貢爲表題更爲製進羲淳次上居首
정조 14년 · 강
還給箕伯沈頤之疏本配承旨申耆于沔川郡
정조 14년 · 목
疏略曰伏見備局行會及禁府關辭則以前道臣鄭昌聖在任時事有令本道行査狀聞之命其所坐之有無虛實雖不敢知今以繡啓所論推之則幕裨衙客濁亂官政道內富人邀致幕中淸北營作錢主管區處云從中濁亂罪雖在於幕客使之致此咎實執於道臣又況營錢去來尤非幕屬所敢擅爲必待道臣着押踏印則今此査事顚末不在幕册當着道臣處分至嚴成命旣下則在臣分義何敢以區區私義煩浼於崇嚴之聽而第伏念交承之義古人視以爲重事有拶逼輒必引避此非徒後人處義之當然實關淸朝忠厚之美風臣若怵迫嚴畏晏然承當使此箇道理緣臣而壞了無餘則此亦臣之罪也伏乞亟降威命治臣方命之罪移授可堪之人使査體毋至茍艱敎曰日前筵中語次果有時道臣難以行査爲言此不過交承間査事寬猛之難於適宜之謂也伊後又於筵席出此事以舊例近例之多有亦有酬酢大抵此疏決非自己之意苟欲爲之成命之初何不疏陳且聞應問各人捉下已久云而忽地有此辭疏此必近日出入筵席中承聞筵敎者暗報走通而然詳細思之則以此事發於筵中酬酢只不過二次一言於處分翌日一言於李文源而重臣所奏與筵敎相反然則不緊說話之走通不出於承史之中此雖非忌諱秘密公事旣非至親又無關緊則臥內語次間語訓已入於千里外關西宣化堂此莫非近來舊習種種復舊而然此上疏還下送査事卽爲擧行以承史爲此交結藩臣之擧其漸不可長諸承旨廳坐其日入侍承旨注書兼史等招致啓板前使之從實自首萬一欺隱當下王府査問得情亦當行査於該道臣或拿問該道伯査實此意該房知悉査問以聞○政院啓言問于其日入侍承旨注書兼史等處則右承旨申耆以爲去月二十九日入侍時承書鄭昌聖處分傳敎伊時下敎亦爲承聞矣臣從第湜以押去都事下去故作書之際旣說都事下去時相見之語又問以前伯査事事關交承必多難處將何以爲之爲言而已五六日前箕伯答書盛言交承間不可當之意故臣又以爲不欲當此來示似然極諒善處之意爲答而箕伯答札在焉臣何敢隱諱乎此等說話之因便往復實爲臣不能審愼之罪云左副承旨洪聖淵以爲臣於其日以召對承旨入侍而關西査事上下酬酢果未諦聽云注書徐有聞以爲臣以傳命出入上下酬酢初未承聆云假注書洪樂游以爲臣參召對入侍而其時說話初不承聞云兼春秋趙慶遠許鞏金鳳顯等以爲筵中說話雖或得聞何敢生通報之意乎云矣敎曰申耆事果不出所料矣雖以筵話不傳極口發明渠非有司之任又非職掌內事則汗漫書中提及査事已萬萬不緊瓜田之嫌烏可免乎今聞知申査奏箕伯答札取見則筵敎似非得聞之語眽云而此亦有不然尋常書尺旣提如許不干之事則所謂其第行中安知無附傳之擧耶同入之承宣旣未諦聽隨入之注書傳命出去則非渠所言箕伯何以知之設或不知而爲疏擧不先不後封章在於往復之後則近來時俗窺覘臆料無出於承史眉睫其爲不謹愼之罪尤無所逃以此以彼不可以眞贓之不得有所歇勘大抵頗有客氣爲修院務近日頻除承宣於是乎似此罅頉綻出於不知不覺之際此不嚴懲何以戢他年淺言輕之徒申耆本職爲先改差亟施湖沿投畀之典○禁府以申耆沔川郡投畀啓
정조 14년 · 강
遞刑曹判書鄭昌順
정조 14년 · 목
都總府以副總管洪檍以刑曹參判本曹坐起晝仕出去啓敎以兼帶總管許遞該曹判堂則本職許遞
정조 14년 · 강
考下抄啓文臣去三月朔初再次課講比較試券
정조 14년 · 목
初次以擬周群臣賀通道于九夷八蠻爲表題副司果宋祥濂三上居首再次以擬有虞百姓謝不治不親不遜之罪特念飽食煖衣近於禽獸使契爲司徒敎以人倫爲表題副司正沈能廸次上居首
정조 14년 · 강
判下備局咸陽郡査正御史書啓別單覈啓仍命咸陽前府使李得駿徒配
정조 14년 · 강
以沈耇賢爲求禮縣監李德鉉爲山淸縣監口傳也
정조 14년 · 강
平安監司沈頤之以民政及糴弊馳聞
정조 14년 · 목
狀啓以爲道內諸邑峽郡民勢最爲悶急而至今不撤還賑賴免溝壑專由於朝家特許慈餉之知糶而數月以來流民還集農戶倍增堇支春夏之交已有絕巡之報六千數加請近萬包特許又出分外之特恩臣卽地宣布於告飢諸邑使望哺切急之民咸知朝家如傷之至意而仍令領民分糶今以後峽沿六七邑生靈無慮於全活誠爲萬幸本城餉穀捧時之弊臣未經糴政雖不得盡知屬邑民人負戴馱載之勞固所自有而城內居民本不務農惟以城餉糶糴爲其生理已是本倉之一蠹還民留滯之時一飯烟價爲四五升而重以庫色之作奸多端石硧氷雪人馬不通之時催科嚴急則以錢代捧任意增價終以渠輩色落彌縫充數所謂色落濫觴多端其地地排價之除出元穀等事俱是還民稱冤之端差待秋捧期於嚴禁痛革之地至於裒益之政道內還穀當初排置非不均平而挽近以來偏少之處匱竭而以致絕巡最多之邑裕餘而反爲貽弊目今矯捄之急務莫先於此臣於今春還賑之政一道糴弊粗知大略淸南之平壤順安永柔肅川安州中和祥原三登江東成川陽德慈山殷山順川价川德川寧遠孟山江西龍岡三和咸從甑山中山之寧邊熙川博川等邑或峽而連野野而連沿互相交貨生理稍饒雖在豐歲穀價每騰故十數年來毋論京司穀營門穀發賣需用必資於此等邑故穀儲耗縮之患皆在於山沿常年民情不願受還故粗得支遣及當歉歲民食窮竭四面乞糶淸北之泰川龜城雲山嘉山定州郭山宣川鐵山龍川江邊之江界渭原楚山碧潼昌城朔州義州等邑地僻民尠貨路極艱發賣與需用比他甚罕逐年耗條有增無減偏多之弊反甚於偏少遭此無前之荒歲穀多處夏尙糶而庫有餘儲穀少邑春未盡而糶已絕巡如峽郡深僻處轉粟無路四顧茫然臣到營以後晝宵經營者惟是移粟一事如陽孟之取食於慈餉熙川之受糶於江邊可知其艱辛今焉列邑之排比粗成一路之還賑就緖以其分糶之數邑邑較量則雖不煩轉移之擧幾至裒益均平之域待其秋捧竝與各其邑停退條而準捧儲峙則其偏多偏少之弊庶可少蘇若値不得不需用之時則不計價直之高下一從會付之多寡只就當年耗條而分數取用一包元穀不得犯用損益去來關由廟堂分一留二著爲定式如有犯者嚴法峻繩則行之十年其弊可捄第念京外經費多靠於此今以各衙門盡分之穀行此二留一分之規則其於需用或不無窒礙之端此則較戶量穀始可議到本道民總元戶外有漏戶焉有餘丁焉較諸籍戶幾居其半及當春饑擧皆願還穀物之倍入蓋以此耳今以入籍元戶磨鍊糶穀硬定其數先行此規恐非慮遠之道今春轉移之粟或出平倉或在山城東西攛郡左右排分者則及夫秋捧之時從長措處量宜捧留然後本處無虧欠之弊該邑有裕穀之效當年分還之穀總戶數今方收聚於列邑待其畢到登聞計料
정조 14년 · 강
命熙川前郡守鄭勖世供辭下該道詳査狀聞
정조 14년 · 목
禁府啓言時囚罪人鄭勖世以下敎內辭意發問目嚴問則所供以爲適當歉歲方營賙賑而措手無路之際座首監官等以爲富戶中不願受還者有若給價預貿可補賑資云故果以太二百石每石二兩稷二百石每石一兩五錢耳年一百石每石八錢預爲給價貿置自歲前私賑二次餘穀則添補於歲後公賑又以自備之意報于巡營而前後貿取及分賑各有踏印文蹟然開倉前預買還穀之罪死固難贖而至於偸食一款雖甚無狀昨秋作夫時官廳納火粟米二百石抄其尤甚面里分排減給旣不食當食之物則豈忍奪其口吻中物以爲權利肥已之計乎百爾思之實無所犯云觀此供辭終始抵賴不爲直告請刑推得情敎曰自初除拜已知其太過渠豈能善治乎今於嚴問之下所供極爲迷劣令該道伯以渠供招參以繡啓詳査論理狀聞後稟處
정조 14년 · 목
該曹啓言昨日動駕時擊錚人中長興平日島山日島來德島得良島眞木島扇子島居民成德喆等以爲六島渠等之先祖始入開墾屢世相傳載在國初量案而扇子眞木島則始奪於司僕屯田納稅於䄙嬪房平日山日來德得良島則初奪於本道兵營屯田又奪於於義宮屯田亦爲納稅於䄙嬪房而一自宮差之收稅濫捧之數至於一結八十斗之多故不勝其若昨年八月呈訴備局尙未査處導掌之勒奪民田之罪亟加處分俾許多島民得保世傳之土事也昨年備局之退訟必有委折而年利之輩稱以民瘼誑誘愚氓收斂錢貨以爲肥已之狀誠一痼弊此等之類若不嚴處無以懲奸濫之習請原情勿施自臣曹重勘金浦金重觀以爲其父慶渙以本郡吏房因沁都事自畿營刑配於高原連蒙放釋之敎而該曹防塞尙未蒙宥事也當初畿營之刑配專出於嚴隄防之意前此本曹之或陳疏或草記兩次方命亦係杜後弊之道則固當縮伏而又復呼籲誠極無嚴請原情勿施自臣曹重勘敎曰長興六島民人事不待回啓又此煩籲民習可駭狀頭治罪下送該道至於本事有司前堂登筵時已有下敎卿其往復稟處金浦金重觀事依前下敎卽爲擧行
정조 14년 · 강
慶尙監司李祖源以流民還歸及願留數爻馳啓
정조 14년 · 목
狀啓以爲連接道內各邑所報則流民等之願歸者成給帖文饋飯領送願留者謹以傳敎內辭意詳細曉諭或稱經歲安頓頗得生理或稱金家流接更難遷陟故各從所願護送者平安道十八口咸鏡道四十七口原春道一口留接者平安道八十七口黃海道二十三口咸鏡道二百五口原春道十口
정조 14년 · 목
予曰邑底作舍者當爲幾戶耶心泰曰今方稍稍結構而姑未知多寡之果何如也予曰本府軍卒支放之需曾有所下敎者以何區劃而限幾許道伯與該倅爛加商確數日間登對稟處大抵予意不但使水原民欲被厚澤而已若以水原之民故而害及隣邑則亦非所以一視均惠之道卿須體此若心至意凡於措劃之際克念對揚之道無或生弊於其間
정조 14년 · 강
有政吏曹參判趙鼎鎭進
정조 14년 · 목
以尹履相爲承旨朴師默爲正言李遇濟金熙朝爲副校理成種仁爲修撰金頤柱爲刑曹判書成玉爲礪山府使李舒永爲天安郡守韓弘裕爲金溝縣令朴宗敬爲盈德縣令閔光暹爲龍宮縣監平康縣監趙鎭完永平縣令李命暹相換
정조 14년 · 강
命定州前牧使吳大益具格嚴囚
정조 14년 · 목
平安監司沈頤之狀啓以爲關西素無簪纓世族以鄕任一路作爲等威維持上下而其得之之道不過一張官帖之故公私常賤亦皆生心百計鑽剌肆行貨賂辭說醜悖風俗乖亂朝家洞燭斯弊錄鄕則毋論新舊一切嚴防爭鄕則不較是非一倂痛繩爲今日關西守令者孰不知錄鄕之爲犯科賣鄕之爲羞恥哉臣於西來之日定州牧昨年錄鄕之說道路喧騰聞者掩耳臣以爲譸張之說置之然疑之科及其莅營始見邑民之呈訴仍卽採探於該邑則其所囂囂反有甚於所聞皆以爲斂錢之數號曰十萬實則過此遠矣一邑編伍之類無不盡參換父易祖蔑倫悖理之事無所不有人心汹撓尙未底定故座首金致福李良基等捉致臣營嚴刑究詰則渠等所告內本州民各庫年來罄渴凡百需用措手不得一鄕齊會方議蘇捄之策矣其時牧使就議營門後許民錄鄕收其禮納充補各庫之意分付鄕中差出有司八十餘人俾主其事其許錄之目有五一曰通淸卽閑散募入也一曰陞錄卽鄕人孼屬也一曰移錄卽他官移來也一曰繼錄卽繼先入參也一曰有公文卽鄕中之帖文成給也入錄都數邑案則爲三百八十四人營案則爲三百六十四人而當其鄕案書錄之時有司八十餘人外本邑居前掌令白仁煥前監役辛漸座首金致福進士洪繼徵書寫盧集金益煥金相曾等六七人屢日入處於內東軒從容書錄隨其人地之高下定其禮錢之多少所捧都數爲四萬六千八百四十九兩零或出給各庫報其宿債或付之各坊殖利防役或門樓將臺之修補也或軍器鋪陳之新備也而皆有區處之件記臣取見其件記則其名色之不正去處之不明固多可疑臣巡到本州摘奸其門樓將臺等修補之處則或改其如干椽瓦而物力則懸以千百若非虛張其數必是都歸乾沒其操縱捧賂之致亦爲嚴問則有司首鄕等捧食約爲一千三百餘兩而有司諸人存拔取捨之間暗地受賂面面不同人人各異不可執數度量臣於巡過時分付該牧使査詰於各坊新錄之類得其納賂實數以報今觀査報則賂錢査出之數爲一萬四千四百餘兩所謂新鄕諸人懼其見忤於有司之舊鄕不敢直陳其數者猶如是夥然細木苧布之屬酒食該辦之費又不知爲幾何而有司之姻戚族黨藉賣風聲從中捧賂者亦不知爲幾何大抵鄕錄一事乃是聚斂之最巧掊克之最酷者不有朝禁莫恤醜謗一州民財都輸官庫稱以補逋救瘼而名色不正用處不明殆居其半又況進退操縱一付奸鄕任其濁亂者是何等萬萬駭惋之事錄鄕者之爲備禮錢賣田鬻宅宜若無與於錄外凡民而六萬數錢貨收出邑中則其所毒痛何所不遍且分債斂散年年殖利則徵隣徵族勢所必至定州一府其將不能支矣至於一邑原鄕之羞與賤流同案愁怨憤鬱如在塗炭皆欲離鄕遠避者亦豈細故乎此若一日留置則本州民心將無收拾之道而末流之弊誠有難言之慮所謂新鄕案事當自臣營取來投大所收錢貨一一推給仍令還退田宅如舊尊安之地屢萬錢貨或歸浦融或散民間云見今災荒孔棘民窮轉甚收捧之時許多騷擾推給之際中間花消其所爲弊無異徵斂之初此則嚴飭該牧講究長策使納錢之民準數還推受債之民得免困督期於無弊收殺之地當該牧使吳大益冒禁錄鄕不少畏忌收聚民財毒遍一州許多醜謗衆口莫掩一路唾罵至今未已其罪狀亟令攸司嚴加勘處前掌令白仁煥前縣監趙慶輔辛普謙前典籍金文瑞前注書承慶恒前監役辛漸前僉使李良弼前參奉趙慶一等俱以原鄕且參朝籍竊幸官家之悖擧敢售射利之奸習至使其父祖竝列於常賤之伍而不知爲倫理之罪人其情狀尤極痛駭一體嚴勘以爲正民志勵風敎之地敎曰懲貪之政無則已矣不然如吳大益者其敢倖逭當律乎日前臺啓付風傳才命行査際見先發之道啓國有法綱渠具省覺則寧或有似此干科乎鄕錄一事新有朝禁不啻嚴明渠焉敢爲此無於古之擧措乎況吏供所謂報各庫宿債付各坊殖利及其他公廨軍器修繕之說皆歸於乾沒云爾則大益於此何以發明如許無良不法之吏不置之當律則懲貪一事將何所施乎他倅之懲戢姑勿論西土之民其可曰朝廷有金石之典乎前牧使吳大益爲先令該府拿來具格嚴囚贓吏應囚之獄同惡相濟從而助虐使西路衣冠之族類盡歸蔑倫悖理之科此輩所爲尤所痛惡前掌令白仁煥前縣監趙慶輔辛普謙前典籍金文瑞前注書承慶恒前監役辛漸前僉使李良弼前參奉趙慶一等亦令該府分遣羅卒星火拿來一體具格嚴囚後草記其餘所謂鄕人之屢日入處內東軒密議斂錢之類令道伯親執更加嚴刑取招狀聞事分付
정조 14년 · 목
敎以時囚中沈能廸外皆保放
정조 14년 · 강
推畿伯金思穆仍飭北伯李秉模東伯尹師國
정조 14년 · 목
思穆狀啓以爲西北流民之入於道內各邑者一從其願願還故土者饋飯給帖定將校次次護送自願留寓者給還捿濟俾得奠居願歸者及不願歸者一一修成册以報之意嚴飭知委矣成册今纔齊到故男女口數一一開錄還送八百九十二口內男五百六十四口女三百二十八口留接六百四十一口內男三百五十八口女二百八十三口敎曰繁而漏緊不及於東伯又不及於海伯雖因新到之致不可無飭卿則推考事回諭日前見關東伯狀聞其所精詳倍勝於京畿觀於擧行勤慢足驗治績之如何不惟流民刷還一事爲然卿其隨處着念而向來黃腸板犯禁守令論罪亦可見守法之一端後必益加緝察於松政而道內可矯之弊一曰浦戶二曰寺刹先從二者期於蘇弊浦弊事才有從所見狀聞之命其間果已科量就緖耶此意竝須知悉事下諭于東伯觀於刷還別單不但爲然每聞筵席已稔知大抵長津事誠可悶特以該道伯之過於周便如許不用心不着念之守宰不卽以其罪論斷設邑未幾百度任他究厥任他之罪渠意不難知如許守宰雖至十年二十年自渠手善爲釐正然後使之還踰鐵嶺先從昨今年添戶幾許流戶幾許何事設施何事修擧各項實績採考狀聞事下諭于北伯
정조 14년 · 강
黃海監司李時秀以道內流民還集數爻馳啓
정조 14년 · 목
狀啓以爲道內流民前後還集之數合爲三千六百九十九名其餘未及還集者亦爲五千六百四十六名受帖文還集者則各付還案俾各歸農聞風而自還者則各自該邑量其形勢或付巡還之中或付救急之秩使之一體存恤特旨劃下折米一千石隨飢口多寡分給於各邑使之精抄均分連接各邑所報則自二月念後至今四月旬前計之合爲五巡區別壯老弱逐巡賙給前之貧病無依者間多蘇惺各務農業又各査付於還案飢口總數比前稍減穀物亦不至有不足之慮今去麥秋僅餘一望救急之政又當限以今晦來初列邑飢口隨時存拔略有加減待畢巡後通計都數詳錄以啓計料敎曰自卿莅任以來奏御文書無不纖悉至於此狀啓亦甚精詳海民事如在目中甚可幸勿以麥嶺已過一分弛心此後道內凡事一直不懈莫負今日褒諭事回諭
정조 14년 · 강
咸鏡監司李秉模以明川以南三月終巡分賑飢口穀數馳啓
정조 14년 · 목
狀啓以爲明川以南各邑鎭去月終巡分賑飢口之比中巡加付爲七十六口而賑民還民各有歸屬他道發還之民亦幾止息道路所見村閭景色稍得安靜飢口穀數列錄馳啓利城縣飢口六百七折米十四石十一斗六升○救急鹽四石七升端川府飢口四千七百九十一折米一百十三石九斗七升○救急鹽九石八斗七升零甲山府飢口一千六百四十六折米四十一石七斗三升三水府飢口三百九十折米十石一升吉州牧飢口一千八百八十三折米四十五石十二斗五升○粥田米一石一斗九升零太六斗七升零鹽二斗六升零○巡間救急折米三石一斗六升零鹽一石五斗零明川府飢口一千四百九十五折米三十五石八斗六升○巡間救急折米九石十四斗五升醬二石十三斗四升鹽三石十三斗三升零藿五同四十九注之城津鎭飢口二百十七折米五石六斗四升○粥田米一斗五升零太五升零鹽一升零○巡間救急折米一石四斗八升醬三斗四升零藿三十四注之零已上飢口一萬一千二十九折米二百六十六石十一斗二升粥田米一石三斗五升零太七斗三升零鹽二斗八升零巡間救急折米十四石五斗九升零鹽十八石十二斗八升零醬三石一斗八升零藿六同三十三注之零
정조 14년 · 강
御熙政堂行專經文臣及日次儒生殿諎召見大臣備堂罷戶判金履素職文臣殿諎試官蔡濟泰鄭昌順閔鍾顯李脕秀李敬一洪仁浩李夔儒生殿諎試官金鍾秀吳載純金載瓉李勉兢尹㬦柳文養金熙朝
정조 14년 · 목
具翼善冠袞龍袍陞座試官蔡濟恭金鍾秀等率應講文臣儒生分東西入庭行禮訖大臣備堂及試官各就坐命文臣及儒生分坐開講予曰咸陽事卿等回啓俱爲得當而至於聖堂安興二倉事卿等之見以爲何如左議政蔡濟恭曰聖堂倉臣雖未目擊而與曾經守令中略有意見者從詳講究則以爲欲求本倉矯捄之道則莫如差員之輪回領來故向者臣有所仰奏矣今見道伯報辭則上言之人果非漕卒卽本縣退吏云一自差員變通之後本邑邑屬大爲失利今番上言亦由於此矣至於安興之復置僉使事臣於昨年湖行得聞民情則皆願仍舊云而朝家政令貴在令出必行今若變置未久又復仍舊其在聽聞恐涉銷刻矣予曰苟使得宜銷刻何論守禦廳出置還入出入無常右亦如此今何爲嫌乎予意則以復置僉使爲宜矣聖堂則使咸悅倅爲領運差員騎船領來則何如古有水運判官又有都事海運之例矣濟恭曰道伯狀辭卽二件事一則以咸悅倅使之騎船一則以聖堂倉付之羣山矣予曰羣山法聖兩僉使旣皆騎船則獨此蔭倅不能乘船乎濟恭曰蔭武終有所不同處矣牙山領運則只經孫石項一險洋故雖騎船上來至於湖南屢經險濤名曰騎船而令行稍久則安知無從陸潛來之弊乎予曰安興則僉使差遣之時除非老昏不堪任之人卽是下等洗滌之類以是之故百弊俱生今欲復設則作邊禦間履歷窠然後可以蘇弊矣濟恭曰安興則臣所曾見而其爲形便卽海岸小局有非節制之地初不合防營基址若以邊地設置則猶可議到矣鍾秀曰若設防營支放所費財力甚夥將何以無中生有乎予曰箕伯狀啓定州事卿等見之乎鍾秀曰臣等果皆見之而左相則與吳大益有親嫌故不得可否云矣予曰所謂鄕錄非但朝禁之申嚴而至於大益無論入已與公用近五萬金徵民爛用此實無於古之事矣今觀査啓其時道伯雖不可曰指使而蓋其使之至此者道伯之故也大益姑無論在朝家刑政先勘道伯之罪然後大益始可服罪故欲問此事今行次對矣左相何可用嫌而不論乎濟恭曰臣於此事嫌不敢仰奏而向於臺啓出後臣問諸大益則渠所云云不無所據今若捧供可以洞悉矣予曰箕伯狀啓旣有關由之說則朝廷當先看事面而刑政不可以官高者有所曲恕矣鍾秀曰當該監司捧現告拿問定罪宜矣從之予曰道伯現告誰可當之乎戶判在任在於此時否金履素曰臣果當之矣臣待罪西藩時大益來見曰民庫罄竭經用無策不可不變通而其計有三一則鄕案事而間十年改修鄕案收捧例錢自是舊規見今物情亦願改錄依願特許以補民庫事也一則營錢限四萬兩請貸事也一則大同庫田畓欲爲發賣事也云故臣以爲鄕案旣有朝禁不可議到營錢元無可貸者田畓亦不可擅賣爲答其後巡路復申前說故臣亦依前答送矣本邑齋任輩又呈議送請許入錄故亦不許題臣卽遞歸伊後事臣實不知矣予曰不能嚴斥之罪道伯難免矣予謂判義禁李文源曰大益罪犯不徒犯禁而已亦有入已之罪各別嚴問而先問所犯次問道伯酬酢事可也予謂鍾秀曰道伯處査問事不必借卿等之口卿之所奏擧條置之也敎曰定州事觀於道伯狀辭旣云關由於營門則知而不禁任其爲弊道伯實有罪焉朝家懲勵之政宜自官高者始況營邑之相制乎該牧鄕案新錄時當該監司令政院査出指名仍令該府拿問捧口招判義禁持草供來待予曰次對不可與卿等爲之矣國體筵體到今而無餘地矣戶判所奏敢以不問之事肆然分疏於筵席咫尺之前而況拿問命下之後不爲逬出若是張皇豈有如許事體乎卿等目見此擧袖手在傍無一言警飭者萬萬慨然矣左相雖曰嫌不爲言而右相亦有所嫌乎卿等所謂時體果如是乎使予替行卿等之事豈不難乎鍾秀曰臣果知戶判奏語之猥屑而未及請罪旣知而不能言臣無所逃罪誠不勝萬萬惶悚矣予曰雖問備小事卿等輒以顏私不敢擧議作一謀身之道者誠慨然也推考薄勘不過相規之事而不害爲朝廷美風卿等猶不欲開口於其間自上替行非今斯今而今日則尤不成貌樣卿等誠慨然矣敎曰關西事詢問奏對極涉屑越亦近分疏筵中無一言糾正者豈有如許筵體行戶曹判書金履素爲先罷職濟恭曰臣罪亦大雖以親嫌爲敎嫌之一字在小官尙可爲引至於大官體國而已嫌不嫌尙何言耶臣之當言不言之罪烏可逭乎固當先請大益錄鄕之罪次論戶判分疏之先而臣昏愚剪劣不能爲此更何仰達乎予曰戶判事非但分疏事在自己則旣有捧現告之命而固宜趁卽退出而乃於傳敎書訖之後始爲起立尤豈成說乎予於是不得已有所下敎而卿等徒學時體雖在細事恐致小嫌明知其非而終始含嘿以至有今日事他尙何說乎濟恭鍾秀等退出予曰大臣雖出去諸宰中如有所陳以次奏事○左參贊金華鎭啓言昨年漕弊釐正時略陳納稅民人積痼之狀矣及見啓下節目則不過鎭將之升爲履歷漕卒之偏蒙恩澤而止至於漕轉各邑之許多民弊不在擧論哀彼小民豈無向隅之歎乎大抵漕弊專由於沙工之不實米價之漸騰而一沙工圖差之債殆過數百金下輩寅綠誅求亦甚夥然故爲沙工者每於捧稅之時要作償債沾利之資符同吏鄕點退濫捧惟意所欲防納之米價漸致翔貴而漕納各邑或以各樣用下換覓於該倉稅納或以官用結米幷徵於出浦稅穀專爲倍價要利之計種種弊端皆從此出如欲矯革則沙工之圖差稅米之防納嚴立科條一切痛禁然後痼弊可蘇而或値歉歲則賃船直納之邑亦不無全數作錢自京貿納之患云此亦不可不隨現重繩而若其自本道察飭之道雖有道臣必以漕轉事專責一人而後庶或有着意蘇瘼之效臣意則都事曾有海運兼營之例間以侍從各別擇送一如北評事之兼察開市凡於漕轉之時一一探察犯科守令論啓重勘作奸下輩依律痛懲似或爲一分矯捄之道矣敎以卿之所奏十分恰好鎭將之陞階漕卒之沾惠何益於小民眞箇切若之瘼乎況許多奸弊無非守令之所犯每聞如許弊瘼不覺代羞彼亦士夫也朝官也流涎於錐利甘爲此悖理無恥之擧眞所謂不可使聞若使守令知戢幺麼吏奸何必肯數於其間益於民而釐此弊之方在於廟堂以此出擧條後日次對的確稟處○開城留守具庠啓言本營軍兵聚點每年設行於二三月間而尙未擧行矣今則農務方殷軍兵各散如欲聚點則貽弊不少自前如此之時或有停止之例請令廟堂稟處從之○文臣殿講中學訓導李泰熙周易粗居首儒生殿講幼學李肇源周易略居首○敎曰專經文臣殿講居首訓導李泰熙兒馬一匹賜給不通人今番禁推代施以罷職其中初次居不人各於本司入直能誦後替直又敎曰日次儒生幼學李肇源以略居首依例直赴會試之次略儒生幼學鄭存大宋冕載金孝進各給一分粗儒生幼學李壽龍韓用鉉趙冕鎭許鈺崔在昇鄭夏容李在寧丁載昱許珨李運恒韓永建各筆二枝墨一笏賜給進士金益彬柳諶李鍾直幼學李敦協四朔居齋講旣能誦此後任便往來於渠只此足矣賞典勿論○政院啓言議政府錄事來言左議政蔡濟恭右議政金鍾秀以爲筵敎責飭嚴重惶愧欲死走伏金吾門外恭俟鈇銊之誅云仍納命召何以爲之敎以勿待命事遣史官傳諭仍傳命召
정조 14년 · 강
命礪山府使成玉禁府都事李義度拿處
정조 14년 · 목
政院啓言礪山府使成玉旣呈肅單不爲入來事體所在誠極未安所當重勘何以爲之敎以爲先改差仍令該府拿問處之○義禁府啓言本府擧行全靠當直而昨夜趙慶輔承慶恒等有其格嚴囚之命則當囚南間而因當直都事之不善知委方囚西間事未前有極爲驚駭趙慶輔承慶恒則移囚南間該都事不可無罪請拿處允之○該府以當該都事李義度拿囚啓
정조 14년 · 강
遞承旨尹履相尹行任以尹㬦李祖承代之前望也
정조 14년 · 강
以鄭民始爲戶曹判書吳載純爲藥院提調前望也
정조 14년 · 목
敎曰戶曹判書薦望再問大臣皆云待勘不爲擬薦前望單子入之待下批牌招察任以民始批下仍命藥房提調鄭民始許遞前望單子入之以載純批下
정조 14년 · 강
命義州拯活人命人李景爀等加資
정조 14년 · 목
平安監司沈頤之狀啓以爲因義州居金春成上言有詳考狀聞之命矣以上言內辭意謄送義州府使之詳考事實論列牒報矣該府尹李順祥牒呈內取考辛丑年謄錄則閏五月十八日始雨六月十六日至大雨連下平陸成江各島島民或有乘屋而危急者或有綠木而呼號者府校前萬戶李景爀出身鄭鳳璧姜益周崔慶瑗安世伋朴弼祿前僉使韓興信折衝白光倜閑良崔致綸等九人各持馬尙抵死入島所救活爲一千三百三十九名故其時府尹以啓聞論賞之意牒報宮門而畢竟狀聞與否雖無可考之蹟該倅之報牒旣如是昭載一邑之民情亦至今抑鬱令該曹稟處敎曰十名拯活猶有賞資況於邊上重地活此千餘民命其功豈可止於循例加資竝令今日政加資仍付樞銜以官敎今日下送仍令灣尹招集受資人及見活人頭目宣諭朝令俾遐陬人知朝家奬勸之本意
정조 14년 · 목
以洪義浩爲承旨李聖圭爲知敦寧申大觀爲礪山府使白光倜同知單付李景爀鄭鳳璧姜益周韓興信安世伋崔慶瑗崔致綸朴弼祿僉知單付
정조 14년 · 강
飭別軍職營門番次毋敢違越
정조 14년 · 목
訓鍊都監以千總朴基豊身病甚重勢難察任啓請改差敎曰別軍職千總不得久任乎極爲可駭待該廳出番仍入本局番此後切勿輕遞而別軍職營門番不入之弊亦爲嚴飭一或違越井間習陣時決棍事令卿營及他營門知悉
정조 14년 · 강
命專經武臣試射待下敎待令
정조 14년 · 목
因專經武臣落點望筒敎曰所謂專經武講名實太不副喔喔蛙聲聽之徒濃睡思今番則以昨今年試射未滿四矢人點下待下敎待令試官則不必備七員依宣傳官試講例臨時受點皆以時服待令
정조 14년 · 강
召見判義禁李文源于重熙堂
정조 14년 · 목
文源持罪人吳大益金履素草供來待故也○命承旨沈晉賢讀奏大益等草供罪人吳大益口招以爲戊申八月之任定州而民庫流來逋債嗣後用度殆近數萬金萬無拮据之方故馳進營門請貸營錢不得從施而還吏鄕輩以爲自前民庫之罄竭也斂民以補今番宜用此例云而不爲聽施矣上年春初鄕人數十輩以鄕案改修整捧禮錢以補民庫事呈于營門得題辭來付本官其時道伯卽金履素也取見前後鄕案則有癸巳壬戌戊戌三案壬戌錄卽牧使金致垕爲補民庫修整鄕案伊後牧使李溎鄭昌順皆以民庫之罄竭修案捧錢以補民庫以過十年改修正之意成節目以置故今距戊戌爲十二年道臣旣已許之前例若是可據故不得已許令設施而另擇州中通籍文蔭武各姓各一人果爲八十餘人使之精抄應入自願者則爲三百餘人所捧禮錢爲四萬五千三百餘兩量宜分排於民庫及各庫流來債錢盡爲報償從後用度亦爲區劃本州軍額太多徭役甚繁故每戶各給一兩錢使其洞里存本取息以爲蠲徭納布之資仍成節目作爲册子一件則鄕人輩往訴營門成貼營上其時道伯卽鄭昌聖也一件則自官成貼以爲邑坐鄕錄之爲幾人禮錢之爲幾何報債公用之爲幾數昭載成册焉敢誣也至若軍器改備公廨修補各有任事之人一番査問可以詳知鄕案之五箇名色卽舊案中流來條列也非今番所創始者四萬餘數都是爲民設施昭在成册則都歸乾沒云者有若憑公售私者然雖極無狀豈忍辜恩負國行此盜賊之事乎至於六七人入處東軒從容書錄事則鄕錄正書時恐有鄕人輩紛撓之弊外東軒與內東軒稍遠故使任事之人入處半日以爲書寫而止云矣○予謂文源曰大益之得題云云果如其言宜有文跡亦爲來納否文源曰大益則謂有文跡而履素則曰當初不許本倅之面請豈可更許於齋任之所請云而大益所謂文跡亦不來納矣予曰二說果相反行査然後可以處分乎文源曰履素雖甚發明而似有可東可西之事矣予曰大益卽吳光運之親侄也先朝下敎若曰吳光運功存社稷十世宥之今以仰述之意雖不施刑而今若更招相左於初供國法不可屈當被重勘之意嚴飭更招仍敎曰判堂親承筵敎更爲發問目取招持草供來待○平安前監司金履素口招以爲待罪西藩時定州牧使吳大益以鄕案修改事兩次面請而竝不許其後四五日仍爲罷職伊後事實所不知當其面請也以民庫之蕩竭爲請而不許則又請貸營錢四萬兩又請賣民庫田畓而幷不許至於許題民訴事許多民訴不能盡記而旣已牢拒於守令數次面請則豈有許題於民訴之理乎云矣敎曰毋論論理許題與兩錘說去非勸成則知而不禁吳大益亦豈白地構誣乎錄鄕事許與不許禁與不禁更爲嚴問取招捧草供登對
정조 14년 · 강
命南原紙弊釐革之方成節目狀聞
정조 14년 · 목
全羅監司閔台爀狀啓以爲雲峯南原等邑宮屯事今方發關各該邑使之詳査以報至於全州火卜事以臣營下地方其所爲弊果有詳知故內司疊徵之稅許令蠲減之意今二月論移戶曹而尙無回關南原紙弊事則臣與該府使李彥植爛漫講究方爲撰出節目謹當鱗次登聞而添價米三千石內二千石年年殖耗一千石作錢取剩之意謹依有旨辭意爲先知委該邑使之劃卽擧行敎曰一千石取剩特因繡啓論列而許施其爲以公補公有益於民弊多必益好無論二千三千往復該邑一依邑倅之言方便論理成節目以聞事回諭
정조 14년 · 강
副修撰金熙采疏陳兼銜應避啓字踏下
정조 14년 · 강
守禦廳進各營諸將官射講節目
정조 14년 · 목
節目曰軍門講射本有古式其來已久而漸致玩愒遂至懈弛廢而不擧者亦已有年粵在丙申特降飭敎定以每朔二次之規盛暑隆冬特減一次蓋出於肄習勸奬修擧舊典之盛意兼行講陣觀其能否能者有賞不能者有罰行之十年之久不無勸課之效而小布之制或有大小賞罰之規亦各差異而至若貫革初不載試規旣乖一定不貳之義亦爲有名無實之歸故玆於親臨講射之日特下射會改規之命各營將臣往復消詳小布則一其制度貫革則間次設行而射藝難易革布懸殊則其所賞罰亦宜不同應行節目悉稟睿裁條列于左以爲永久遵行之地一各營諸將官射會每朔兩次設行於各其營而自十一月至正月五月至七月則以隆冬盛暑減其一次只以一次必於當朔內無故日設行一監試則中軍主營設行而中軍有故則堂上將官中差出兼中軍擧行又或大將監試一試射考講時別將千總把總哨官一體應試一射會時柳葉箭十巡片箭三巡定式訓禁御三營則自二月至四月八月至十月減片箭二巡代以騎蒭一次守總兩營旣無走馬只以片箭三巡設行一講書則兵學指南爲之而大文則臨講陣圖則背誦一柳葉箭小布及貫革相間輪試著爲定式而兩次之月則先試小布次試貫革一次之月則前月試小布次月試貫革間次相參切勿疊試一賞罰則柳葉箭小布四十矢以上貫革二十五矢以上各米一石小布四十五矢以上貫革三十矢以上各米一石弓一張賞給小布未滿八矢貫革未滿四矢則各罰番一三日小布連二次未滿八矢貫革連二次未滿四矢則罰番二三日小布連三次未滿八夫貫革連三次未滿四矢則竝決棍小布無分貫革無分則汰去一小布未滿八矢至無分貫革未滿四矢至無分人論罰則片騎通計騎蒭倍劃一片箭三巡內一巡貫三中則平弓一張木二疋初巡俱中則平弓一張騎蒭五中則米十斗賞給八能麼兒講陣俱通則減番一三日講陣中不通則罰番一三日講陣初次俱不通則罰番二三日再次俱不通則決棍連三次俱不通則汰去一柳葉箭小布連五巡全布貫革連三巡俱中片箭連三次一巡俱中講陣連五次俱通者草記請賞通一年射講計劃居首各一人歲末別單書入一年限則堂上五十除講六十除射堂下六十只除講而射則有賞勿罰一射會設行後修單子翌朝入啓一小布尺度則白木甲小布廣五尺六分邊幅長六尺八寸五分中幅長五尺七寸尺用布帛尺
정조 14년 · 강
考下水原邑內儒生應製試券
정조 14년 · 목
以擬本朝水原府使謝於宿次本府之日御書東軒扁曰壯南內堂扁白福內射亭扁曰得中揭于楣仍命觀察使以下皆於門外下馬以爲式爲箋題以對此欣登歲爲賦題命該府使收券上送親考訖敎曰水原邑內儒生試取時箋三中幼學沈綏鎭大壯紙三卷筆五枝墨二笏三下幼學趙萬元壯紙二卷次上幼學李東翼趙國仁各紙一卷草次上幼學李得養進士李益年各扇子二柄賦二下幼學辛德羽八子百選一件三上幼學趙崙大壯紙二卷筆三枝墨二笏三中幼學沈鍵李弘德各壯紙一卷扇子二柄三下幼學尹致慶壯紙一卷扇子一柄次上進士朴暕生員朴師永幼學尹行金樂淵李東簡朴周陽李東杓李永錫沈鼎鎭各扇子二柄賜給
정조 14년 · 강
御春塘臺行專經武臣試射試官李▣徐有大鄭昌順李晩秀尹行任
정조 14년 · 목
時至陞座以柳葉箭十巡試射○承旨李益運啓言更鼓遲速自有時刻而今日罷漏始下於開東時晩打之罪萬萬駭然不能檢飭之騎曹入直堂郞竝推考當該禁漏官請令攸司科治從之試射訖御營哨官崔日成貫二中邊十七中居首內下弓箭一部賜給訓鍊副正鄭麟采等六人未滿四矢竝拿入敎以名曰武夫試射十巡未滿四矢固已可駭況爾輩前此未滿四矢亦已兩次矣兵法豈不曰三令五申乎爾輩三次試射俱未滿四矢罪犯三令所當重勘而姑爲參酌令兵判略施薄棍日後試射時各別肄習勿復犯科命兵判出去決棍仍命宣傳官及堂下別軍職亦爲試射以次試射訖宣傳官李啇一貫二中邊十五中居首長弓一張賜給李榏尹恒儉未滿四矢趙華錫無分竝拿入敎以爾輩俱以宣傳官十巡試射或未澫四矢或未免無分事極無據事當棍懲而令姑參酌此後試射又復如此則不但決棍當汰去各別習射○兵曹判書李▣曰更漏事體何等莫重而今日罷漏在於開東時云事甚駭然矣于曰俄因承宣所奏始聞之入直禁漏官棍問査實以奏▣回奏曰當該禁漏官棍問査實則諉以書員之就睡致此更鼓之遲滯云矣予曰如是推諉誠極痛▣當該禁漏官加棍二度後分付雲監汰去○▣啓言今此親試時未滿四矢之人依下敎幷爲決棍而大抵以武爲名柳葉箭十巡猶未滿四矢此等武臣將焉用哉前後飭敎何如而渠輩未能知畏平日全不操弓而然事甚可駭蓋堂下朔試射設行之法實出於朝家勸懲之政而癸卯年間臣待罪本曹時一次行之其後仍爲廢却近無聞焉誠爲慨然繼自今修明舊典武臣堂下朔試射依例設行之意請出擧條定式從之敎以今之人才不若古人許久拋却之餘才落必夥然以今人情勝之時所謂復舊之定式其能連爲遵守乎不然則又必有奸弊如薦取才亦豈可成說乎曾見久遠謄錄武臣堂上試射古則無分者罷職一分至三分從重推考今亦倣用此例堂下試射只以無分者汰去其外未滿四矢人決棍或依能麼兒三次居不例越祿爲可乎係是武技成就之事不可以卿一人之見爲之問于大臣及武將後以其收議尾附卿意論理草記定式
정조 14년 · 강
命水原府漁夫價米及漁鹽船稅錢劃給本府以補三色軍支放
정조 14년 · 목
敎曰水原府三色軍支放之需卽園行時駕前所用雖非動駕之時長立官門豈有如許若役須有米三百石錢六百餘緡可以拮据云雖無似此所重爲支放區劃大同旣多久例與近例況漁夫米之爲水原一邑民切若之瘼曾所熟聞一包之容優過數十斗其弊何異於近來餉饋及此得以息肩豈非水民之幸乎以每年所納漁夫米名色全屬支放條不足之數以大同中除留以準三百之數如是之後漁米之捧也若不盡革廚院侵虐之弊則其可曰一擧兩得乎蘇弊固知不難爲水民更此申申卿與地方官知悉各別申飭錢條則本府事體豈比統閫關防則彼有許施之例況本府乎本府納漁鹽船稅條特爲劃屬本府以補支放事下諭于畿伯及水原府使
정조 14년 · 강
竄平安前監司金履素于定州牧配定州前牧使吳大益于南海縣